दिल में दो तरह की बीमारियां सुनी होंगी आपने. एक तो हार्ट अटैक जो खून की नलियों में प्रवाह रुक जाने के कारण होता है. दूसरी दिल के वॉल्व वगैरह सिकुड़ जाने या लीक करने के कारण जो रक्त प्रवाह में बाधा पहुंचा कर दिल पर अतिरिक्त बोझ डालते हैं. एक तीसरी बीमारी भी होती है. पेसमेकर इस तीसरी तरह की बीमारी का ही इलाज है. यह बीमारी न तो दिल की खून की नलियों की खराबी से संबंधित है, न ही वॉल्व की या मांसपेशियों की. यह दिल के घर की बिजली चले जाने का मामला है. यानी सब कुछ होने के बाद भी दिल का काम नहीं चलता. मान लें कि घर में टीवी हो, पर लाइट ही न आए तो? वह नहीं चलेगा. दिल में भी सब बढ़िया हो पर करंट की गड़बड़ हो तो? दिल की यही तीसरी तरह की बीमारी होती है जहां पेसमेकर काम आता है. पेसमेकर इस स्थिति में दिल को बिजली देता है.